Rioolpypbaba en sy ma herenig | Maroela Media
Die pasgebore babaseuntjie wat vroeër vandeesweek uit 'n rioolpyp in China gered is, is met sy ma herenig.
Fox News het Donderdag berig plaaslike owerhede het besluit om die seuntjie in die sorg van sy ongetroude ma, en 'n man wat vermoedelik die pa is, te plaas. Volgens 'n plaaslike polisiebeampte was die voorval 'n ongeluk en het hulle besluit om nie die ma te vervolg nie.
Maroela Media het Dinsdag berig nooddienswerkers van in die Zhejiang-provinsie moes langer as 'n uur spook om die pasgebore babaseuntjie te red wat in 'n L-vorm-rioolpyp vasgesit het.
Die baba, wie se naelstring steeds aan hom vas was, het Saterdag glo deur 'n hurktoilet in die rioolpyp beland. Die 22-jarige ma het glo aan die polisie gesê sy het swanger geraak ná 'n kort verhouding. Sy het haar swangerskap van haar familie weerhou en het Saterdag in die geheim in 'n huurkamer se badkamer gekraam. Sy beweer die babatjie het per ongeluk uitgeglip toe sy op die hurktoilet was. Sy het daarna alarm gemaak, maar nie erken dat die babatjie hare was nie, omdat sy te bang was. Die polisie het besluit dat sy nie van enigiets aangekla gaan word nie, aangesien dit 'n ongeluk was en hulle verstaan dat sy bang was. Hulle sê sy het geleidelik van besluit verander en het uiteindelik die waarheid vertel.